Akustiikka & Estetiikka - Ecophon pilotoi uutta akustiikkamittauksen menetelmää
Ecophon pilotoi uutta akustiikkamittauksen menetelmää
Julkaistu: 03.05.2017Kirjoittaja: Terhi Rauhala, Ground
Testasimme uutta, karttasovellukseen perustuvaa tutkimusmenetelmää toimistotilojen ääniympäristön kartoittamisessa. Kokemuksen perusteella karttatyökalu voi helpottaa merkittävästi korjaustoimien suunnittelua.
Kotimaisen Mapita Oy:n karttasovellukseen ja kyselyyn perustuvaa menetelmää testattiin nyt ensimmäistä kertaa akustiikkatutkimuksessa. Tutkimuksessa selvitettiin, voiko akustisia olosuhteita määritellä tehokkaammin karttatyökalun avulla. Kyselymenetelmä osoittautui käyttökelpoiseksi ja nopeaksi tavaksi selvittää rakennuksen ääniympäristö.
Sisätilojen ääniympäristökysely toteutettiin heinäkuussa 2016 viisikerroksisen toimistorakennuksen työntekijöille. Kyselypohjana toimi Maptionnaire-sovellus. Tietokoneella tai mobiililaitteella täytettävässä kyselyssä työntekijät merkitsivät karttapohjaan työskentelytilansa ja huomiot niiden akustiikasta.
Kysely lähetettiin 95 hengelle, joilta saatiin yhteensä 344 paikannusta. Tulokset tukivat aiempien akustiikkatutkimusten löydöksiä.
– Uutta oli yksilöidympi tieto, jota uraauurtavan kyselymenetelmän avulla saatiin. Karttakyselyn avulla päästiin täsmällisemmin kiinni sijainteihin, joita vastaukset koskivat, kertoo tutkimusta Ecophonilla johtanut konseptikehittäjä Arto Rauta.
– Lisäksi tulosten kokonaiskuva, kuten se minne kielteiset vastaukset keskittyvät, on mahdollista hahmottaa yhdellä silmäyksellä koko rakennuksen osalta. Se helpottaa korjaustoimien suunnittelua merkittävästi, Arto Rauta toteaa.
Lisätietoja: Arto Rauta, Ecophon